SL Uradni list Evropske unije C 231/67

Mnenje Odbora regij o predlogu uredbe Sveta o vzpostavitvi instrumenta za predpristopno pomoč (IPA)

(2005/C 231/09)

ODBOR REGIJ je,

ob upoštevanju predloga uredbe Sveta o vzpostavitvi instrumenta za predpristopno pomoč (IPA) (COM(2004) 627 final — 2004/0222 (CNS));

ob upoštevanju sklepa Evropske komisije z dne 29. novembra 2004, da v skladu s členom 265(1) Pogodbe o ustanovitvi Evropske skupnosti Odbor regij zaprosi za mnenje o tej zadevi;

ob upoštevanju sklepa svojega predsedstva z dne 28. septembra 2004, da komisijo za zunanje odnose zadolži za pripravo mnenja o tej zadevi;

ob upoštevanju celotnega paketa, ki spreminja okvir zunanje pomoči in ki ga je Evropska komisija sprejela 29. septembra 2004 dodatno k instrumentu za predpristopno pomoč: 1. predlog uredbe Evropskega parlamenta in Sveta o splošnih določbah o ustanovitvi evropskega sosedskega in partnerskega instrumenta (COM (2004) 628 final — COD 2004/219); 2. predlog uredbe Evropskega parlamenta in Sveta o oblikovanju instrumenta za financiranje razvojnega in gospodarskega sodelovanja (COM (2004) 629 final); 3. predlog uredbe Sveta o vzpostavitvi instrumenta za stabilnost COM(2004) 630 final — CNS 2004/223;

ob upoštevanju sklepa Evropskega sveta z dne 16. in 17. decembra 2004, da začne pogajanja s Turčijo;

ob upoštevanju sklepov, ki jih je Evropski svet sprejel 17. in 18. junija 2004, da je Hrvaška država kandidatka za članstvo; sklepov predsedstva Evropskega sveta z dne 16. in 17. decembra 2004 o začetku pristopnih pogajanj s Hrvaško; ter sklepa Sveta Evropske unije z dne 16. marca 2005, da se začetek pristopnih pogajanj odloži do takrat, ko bo potrjeno popolno sodelovanje z Mednarodnim kazenskim sodiščem za nekdanjo Jugoslavijo (MKSNJ);

ob upoštevanju svojega mnenja o finančnih perspektivah: sporočilo Evropske komisije: Gradnja naše skupne prihodnosti — politični izzivi in proračunska sredstva razširjene Unije 2007-2013 COM(2004) 101 final, CdR 162/2004 fin, (poročevalec: sir Albert Bore, član birminghamskega mestnega sveta (UK, PES));

ob upoštevanju resolucije Odbora regij z dne 18. novembra 2004 o začetku pogajanj za pristop Turčije k EU;

ob upoštevanju svojega osnutka mnenja (CdR 498/2004 rev. 1), ki ga je 7. februarja 2005 sprejela komisija za zunanje odnose (poročevalka: ga. Ruth Coleman, vodja Sveta okrožja North Wilshire (UK/ELDR);

1) ker, je osnutek uredbe odvisen od sporazuma med državami članicami o finančnih perspektivah (glej zgoraj);

sprejel mnenje na svojem 59. plenarnem zasedanju 13. in 14. aprila 2005 (seja z dne 14. aprila).

1. Stališča Odbora regij

ODBOR REGIJ

1.1 pozdravlja ta instrument kot odgovor na zahteve po večji prožnosti in enostavnosti v sistemu predpristopne pomoči in kot izboljšano orodje za premostitev vrzeli med predpristopom in pristopom;

1.2 priznava, da se je bilo iz prejšnjih pristopnih instrumentov mogoče marsikaj naučiti in zato pozdravlja oblikovanje enotnega okvira za predpristopno pomoč državam kandidatkam in potencialnim državam kandidatkam kot sredstvo za racionalizacijo podpore in izboljšanje usklajevanja različnih komponent podpore;

1.3 priznava razliko med predpristopno pomočjo in tradicionalno razvojno pomočjo, v tem, da je predpristopna pomoč (a) usmerjena k cilju pristopa v kratkoročnem ali srednjeročnem obdobju in (b) namenjena temu, da države pripravlja na čas po pristopu. Splošni cilj predpristopne pomoči je postopno usklajevanje s standardi in politikami Evropske unije;

1.4 pozdravlja sklep o zagotavljanju predpristopne pomoči tako državam kandidatkam kot potencialnim državam kandidatkam: obe skupini morata imeti dostop do komponent: — prehodna pomoč in vzpostavitev institucij, — regionalno in čezmejno sodelovanje, države kandidatke morajo imeti razen tega dostop do komponent: — regionalni razvoj, — razvoj človeških virov, — razvoj podeželja,

1.5 pozdravlja krčenje proračunskih virov, ki pokrivajo predpristopno pomoč, ker bo to omogočilo večjo prožnost pri zadovoljevanju potreb držav kandidatk in potencialnih držav kandidatk;

1.6 meni, da je predlog, da bi v upravljanje pomoči državam kandidatkam lahko vključili decentralizirano upravljanje, medtem ko bo pomoč potencialnim državam kandidatkam še naprej upravljana centralno, uravnotežen predlog;

1.7 pozdravlja združitev proračunskih virov, ki sta jo izvedla DG Regio in DG Širitev za čezmejno sodelovanje. To bo omogočilo prožnejši sistem z enim samim organom upravljanja;

1.8 pozdravlja racionalizacijo in izboljšano usklajenost predpristopne podpore državam kandidatkam in potencialnim državam kandidatkam ter demokratičnim ustanovam v teh državah, vključno z lokalnimi in regionalnimi oblastmi.

2. Priporočila Odbora regij

2.1 poudarjajo dejstvo, da namen predlagane pomoči vključuje številna področja, na katerih imajo lokalne in regionalne oblasti izkušnje in bi tako lahko prevzele pomembno vlogo, vključno s: — krepitvijo demokratičnih institucij, — gospodarskimi reformami, — spodbujanjem in varstvom človekovih pravic ter temeljnimi svoboščinami in večjim spoštovanjem manjšinskih pravic, — razvojem civilne družbe, — regionalnim in čezmejnim sodelovanjem;

2.2 priporočajo, da bi morale lokalne in regionalne oblasti v Evropski uniji zagotavljati širok razpon strokovnega znanja in izkušenj na področjih pomoči, navedenih v odstavku 1.4 (zgoraj). To strokovno znanje in izkušnje bi bilo, na primer, mogoče posredovati z izmenjavo informacij ali s programi tehnične pomoči, ali pa z zagotavljanjem pomoči na konferencah, s ciljem, da bi lokalne in regionalne oblasti v državah kandidatkah oziroma potencialnih državah kandidatkah seznanili s pravnim redom Evropskih skupnosti;

2.3 poziva lokalne in regionalne oblasti, naj razmislijo o tem, da bi izkoristili priložnost, ki jo nudi člen 16, za sodelovanje na razpisih in pogodbah o izvajanju programov za pomoč v okviru tega instrumenta;

2.4 predlaga, da Evropska komisija redno spremlja in ocenjuje IPA. Pri tem naj sodeluje z Odborom regij, ko gre za regionalne ali lokalne zadeve. Tako bi izboljšali upravljanje projektov glede na dejanske potrebe obeh strani: EU in držav kandidatk oziroma potencialnih držav kandidatk.